 NA WINNIE ATIENO ZAIDI ya wanafunzi 26,000 waliojiunga na vyuo vikuu na Vyuo vya Mafunzo ya Kiufundi (TVET) hawajatuma maombi ya kupokea ufadhili wa serikali. Hali hii imezua hofu miongoni mwa wazazi kuwa baadhi ya watoto wao watakosa ufadhili wa serikali kwa sababu waliotuma maombi pekee ndio watakaofuzu kupokea ufadhili na mikopo ya elimu. Tarehe ya mwisho ya kutuma maombi hayo ilikuwa Oktoba 7, 2023 baada ya muda huo kuongezwa kwa mwezi mmoja kufuatia idadi chache ya waliotuma maombi na kufungia nje karibu nusu ya wanafunzi mwezi jana, Septemba. Serikali ilizindua mchakato huo mnamo Julai 31, 2023, kwa wanafunzi waliofanya Mtihani wa Kitaifa wa Shule za Sekondari (KCSE) 2022 waliofuzu kujiunga na vyuo vikuu na taasisi za Tvet mwaka wa 2023/2024. Hata hivyo, baadhi ya wazazi wamelalamika kuwa mchakato wa kutuma maombi ulikuwa wa kuchosha na kujikokota huku wengine hasa vijijini wakilaumu ukosefu wa miundomsingi kama vile intaneti kwa sababu mchakato huo unafanyika tu kupitia mtandao. “Ingawa tarehe ya mwisho ya kutuma maombi kwanza ilikuwa Septemba 7, 2023, muda uliongezwa hadi Oktoba 7, 2023, ili kuwaruhusu wanafunzi wote waliofuzu kuwasilisha stakabadhi zao kwa lengo la kutomwacha nyuma mwanafunzi yeyote,” alisema Waziri wa Elimu Ezekiel Machogu kupitia taarifa. Kufikia Oktoba 4, 2023, hata hivyo, ni jumla ya maombi 238, 714 yaliyokuwa yamewasilishwa. Wanafunzi jumla ya 269,112 waliteuliwa na Huduma ya Uteuzi wa Vyuo Vikuu na Vyuo vya Mafunzo Nchini (KUCCPS) kujiunga na vyuo vikuu na taasisi za Tvet na walifuzu kupokea ufadhili wa serikali. Hata hivyo, wanafunzi 3,608 na 26,790 walioteuliwa kujiunga na vyuo vikuu na Tvet bado hawajatuma maombi. “Idadi hii inatarajiwa kuongezeka baada ya huduma ya uteuzi kuthibitisha data ya wanafunzi ambao wamehamia kozi mbalimbali za digrii na vyuo vikuu,” alisema. Hazina ya Vyuo Vikuu na Bodi ya Mikopo kuhusu Elimu ya Juu (HELB) zimeanza mchakato wa kutoa ufadhili wa elimu na basari kwa wanafunzi wote. Kulingana na Mfumo wa Kipimo cha Jumla utakaoainisha wanafunzi wa KCSE, wale maskini ni wanaotoka kwenye familia zenye mapato kati ya Sh23,672 na Sh70,000 kila mwezi huku familia za wanaojiweza zikiwa na mapato kati ya Sh70,001 na Sh200,000 kila mwezi.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  